ଭୁବନେଶ୍ବର : ଏକାମ୍ରକ୍ଷେତ୍ରରୁ ଜାତୀୟ ଐତିହ୍ୟ ଚିଠା ଉପନିୟମ କଟକଣା ପ୍ରତ୍ୟାହାର ଦାବିରେ ଆନ୍ଦୋଳନ ବିସ୍ଫୋରକ ମୋଡ଼ ନେଉଛି। ବ୍ରହ୍ମେଶ୍ବର ଓ ଅନନ୍ତ ବାସୁଦେବ ମନ୍ଦିର ପାଇଁ ଜାରି ଏହି କଟକଣା ଶ୍ରୀଲିଙ୍ଗରାଜ ମନ୍ଦିର ସମେତ ଏକାମ୍ର କ୍ଷେତ୍ରର ସାମଗ୍ରିକ ବିକାଶ ଦିଗରେ ପ୍ରତିବନ୍ଧକ ସୃଷ୍ଟି କରିବା ଆଶଙ୍କା କରି ଏହାକୁ ମନ୍ଦିର ସେବାୟତଙ୍କ ସମେତ ଏକାମ୍ରବାସୀ ତୀବ୍ର ବିରୋଧ କରିଛନ୍ତି।
ସୂଚନାଯୋଗ୍ୟ, ମହାପ୍ରଭୁ ଶ୍ରୀଲିଙ୍ଗରାଜଙ୍କ ଯାନିଯାତ୍ରା ସହ ଏକାମ୍ରେର ଅନେକ ଦେବଦେବୀ ମନ୍ଦିରର ରୀତିନୀତି ଜଡ଼ିତ। ସେଥିମଧ୍ୟରୁ ଅନନ୍ତ ବାସୁଦେବ ଅନ୍ୟତମ। କେନ୍ଦ୍ର ସରକାର ଜାତୀୟ ଐତିହ୍ୟ ପ୍ରାଧିକରଣ (ଏନ୍ଏମ୍ଏ)ର ଉପନିୟମ ସହ ଅନନ୍ତ ବାସୁଦେବ ମନ୍ଦିର ଓ ବ୍ରହ୍ମେଶ୍ବର ମନ୍ଦିରକୁ ଯୋଡ଼ିବା ନେଇ ଏକାମ୍ରବାସୀ ତଥା ସେବାୟତଙ୍କ ଭିତରେ ଅସନ୍ତୋଷ ତେଜିବାରେ ଲାଗିଛି।
ଦୀର୍ଘବର୍ଷ ଧରି ଏଏସ୍ଆଇ ଏକାମ୍ରକ୍ଷେତ୍ରର ପ୍ରାଚୀନ ଐତିହ୍ୟର ରକ୍ଷଣାବେକ୍ଷଣ ଦିଗରେ ଅବହେଳା କରୁଥିବା ଅଭିଯୋଗ ହୋଇଆସୁଛି। ଏଏସ୍ଆଇ ପ୍ରାଚୀନ ଜୀବନ୍ତ ଐତିହ୍ୟ ପ୍ରତି ଅବହେଳା କରୁଥିବା ଅଭିଯୋଗ ହେବାରୁ ରାଜ୍ୟ ସରକାର ଏକାମ୍ର କ୍ଷେତ୍ରର ବିକାଶ କାର୍ଯ୍ୟ ୨୦୧୯ରୁ ଆରମ୍ଭ କରିଛନ୍ତି। ଏହି ବିକାଶରେ ସେବାୟତମାନେ ସରକାରଙ୍କୁ ପୂର୍ଣ୍ଣ ସହଯୋଗ କରି ସେମାନଙ୍କ ଭିଟାମାଟି ସମର୍ପିତ କରିଥିବାବେଳେ ଏବେ ଏଏସ୍ଆଇର ଏନ୍ଏମ୍ଏ ଉପନିୟମ ବିକାଶ କାର୍ଯ୍ୟରେ ବାଧକ ସାଜିଛି। ଏହାକୁ ରାଜଧାନୀବାସୀ ସହଜରେ ଗ୍ରହଣ କରିପାରୁନାହାନ୍ତି।
